[{"text_idx": "#000001", "text": "Partoprenis en la Universala Kongreso de Torino pli ol 1 300 homoj kaj pli ol 400 c\u0302eestis la kunkongreson de TEJO (Tutmonda Esperantista Junulara Organizo) kaj ILEI (Internacia Ligo de Esperantistaj Instruistoj) en Linjano Orsabla (Lignano Sabbiadoro), mara urbeto proksime de Venecio. C\u0302iuj kongresoj havis tre ric\u0302an programon, en kiu interalie C\u0302inio ludis gravan rolon. Jam en la Movada Foiro de la UK sin prezentis C\u0302ina Esperanto-Ligo kaj Zaozhuang-Universitato, kiu havas kvar-jaran Esperanto-fakon rekonatan de la c\u0302ina registaro. La vicprezidanto de la universitato mem c\u0302eestis kaj invitis la partoprenantojn viziti la universitaton kaj g\u0302ian Esperanto-Muzeon. Dum la solena malfermo oni anoncis la elekton de profesorino Gong Xiaofeng (Arko) en la estraron de UEA kaj sekvis al tio la tiel dirita \"C\u0302ina Tago\" kun prelegoj de la vicprezidanto de C\u0302ina Esperanto-Ligo kaj de Zaozhuang-Universitato. Prelegoj de gravuloj kaj artistoj de aliaj universitatoj enkondukis interesan artan ekspozicion pri c\u0302inaj ideogramoj. La multnombra publiko estis interesata kaj multe g\u0302uis pri la anonco, ke multaj el tiuj gravuloj dezirus lerni Esperanton. Ankau\u0306 en la kongreso de ILEI en Linjano C\u0302inio ludis tre gravan rolon, interalie dank' al la prezentado de filmoj pri etnoj de Yunnan-provinco respektive fare de la reg\u0302isora paro Duan Jike kaj Zhang Di kaj de reg\u0302isorinoj Zhang Nanxi kaj Tang Jingchuan. Lin Lisa de la grupo de Tianjin prelegis pri teo en c\u0302ina historio kaj sia projekto \"Teo, Amo kaj la Mondo\". Belis ankau\u0306 la prelegoj de Yu Jianchao pri Lau\u0306lum kaj de Arko pri la instruado de Esperanto en c\u0302inaj lernejoj de la historia vidpunkto. Arko ankau\u0306 donis la honoran prelegon de la simpozio de ILEI, pri la tipoj kaj spertoj de instruado ekster lerneja medio en la c\u0302ina historio. De la praktika vidpunkto, en la kongreso de TEJO eblis ankau\u0306 vizitadi popularan kurson de c\u0302igong-o."}]